CELEX: 32015D0010
Language: el
Date: 2015-03-04 00:00:00
Title: Απόφαση (ΕΕ) 2015/774 της Ευρωπαϊκής Κεντρικής Τράπεζας, της 4ης Μαρτίου 2015, σχετικά με πρόγραμμα αγοράς στοιχείων του ενεργητικού του δημόσιου τομέα στις δευτερογενείς αγορές (ΕΚΤ/2015/10)

14.5.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 121/20
            
         ΑΠΌΦΑΣΗ (ΕΕ) 2015/774 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 4ης Μαρτίου 2015
   σχετικά με πρόγραμμα αγοράς στοιχείων του ενεργητικού του δημόσιου τομέα στις δευτερογενείς αγορές (ΕΚΤ/2015/10)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη περίπτωση,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 12.1 δεύτερη παράγραφος, σε συνδυασμό με το άρθρο 3.1 πρώτη περίπτωση και το άρθρο 18.1,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 18.1 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής το «καταστατικό του ΕΣΚΤ»), η Ευρωπαϊκή Κεντρική Τράπεζα (ΕΚΤ) και οι εθνικές κεντρικές τράπεζες των κρατών μελών με νόμισμα το ευρώ (εφεξής οι «ΕθνΚΤ») μπορούν να συναλλάσσονται στις χρηματαγορές, μεταξύ άλλων αγοράζοντας και πωλώντας με οριστικές πράξεις διαπραγματεύσιμους τίτλους, με σκοπό την επίτευξη των στόχων του ΕΣΚΤ.
            
         
               (2)
            
            
               Στις 4 Σεπτεμβρίου 2014 το διοικητικό συμβούλιο αποφάσισε να εισαγάγει τρίτο πρόγραμμα αγοράς καλυμμένων ομολογιών (third covered bond purchase programme, εφεξής το «πρόγραμμα CBPP3») και πρόγραμμα αγοράς τιτλοποιημένων απαιτήσεων (asset-backed securities purchase programme, εφεξής το «πρόγραμμα ABSPP»). Τα εν λόγω προγράμματα αγοράς στοιχείων του ενεργητικού, παράλληλα με τις στοχευμένες πράξεις πιο μακροπρόθεσμης αναχρηματοδότησης (ΣΠΠΜΑ) που εισήχθησαν τον Σεπτέμβριο του 2014, σκοπό είχαν να ενισχύσουν περαιτέρω τη μετάδοση της νομισματικής πολιτικής, να βελτιώσουν τη χορήγηση πιστώσεων στην οικονομία της ζώνης του ευρώ, να χαλαρώσουν τους όρους δανεισμού για τα νοικοκυριά και τις επιχειρήσεις και να συμβάλουν στην επαναφορά των τιμών πληθωρισμού σε επίπεδα εγγύτερα του 2 %, ακολούθως προς τον πρωταρχικό στόχο της ΕΚΤ για διατήρηση της σταθερότητας των τιμών.
            
         
               (3)
            
            
               Στις 22 Ιανουαρίου 2015 το διοικητικό συμβούλιο αποφάσισε ότι ενδείκνυται η επέκταση των αγορών στοιχείων ενεργητικού, προκειμένου στο πεδίο τους να συμπεριληφθεί και πρόγραμμα αγοράς στοιχείων του ενεργητικού του δημόσιου τομέα στις δευτερογενείς αγορές (secondary markets public sector asset purchase programme, εφεξής το «πρόγραμμα PSPP»). Σύμφωνα με το πρόγραμμα PSPP, οι ΕθνΚΤ και η ΕΚΤ μπορούν να αγοράζουν με οριστικές πράξεις στις δευτερογενείς αγορές επιλέξιμα εμπορεύσιμα χρεόγραφα από επιλέξιμους αντισυμβαλλόμενους, οι πρώτες μάλιστα σε ποσοστά που αντικατοπτρίζουν τα μερίδιά τους στην κλείδα κατανομής για την εγγραφή στο κεφάλαιο της ΕΚΤ. Η παρούσα απόφαση ελήφθη στο πλαίσιο της ενιαίας νομισματικής πολιτικής, λόγω σειράς παραγόντων που έχουν αυξήσει σημαντικά τον καθοδικό κίνδυνο όσον αφορά τη μεσοπρόθεσμη προοπτική για την εξέλιξη των τιμών, υπονομεύοντας την επίτευξη του πρωταρχικού στόχου της ΕΚΤ για διατήρηση της σταθερότητας των τιμών. Στους παράγοντες αυτούς συγκαταλέγονται η χαμηλότερη της αναμενόμενης στήριξη της οικονομίας από τη νομισματική πολιτική βάσει των μέτρων νομισματικής πολιτικής που θεσπίστηκαν, η πτωτική πορεία προς ιστορικώς χαμηλά επίπεδα των περισσότερων δεικτών καταγραφόμενου και εκτιμώμενου πληθωρισμού στη ζώνη του ευρώ –όχι μόνο όσον αφορά τον συνολικό δείκτη αλλά και δείκτες στους οποίους δεν συνυπολογίζεται η επίδραση μεταβλητών συνιστωσών, όπως η ενέργεια και τα τρόφιμα– και το αυξημένο δυναμικό των δευτερογενών επιδράσεων μιας σημαντικής πτώσης των τιμών του πετρελαίου στη διαδικασία καθορισμού των μισθών και των τιμών.
            
         
               (4)
            
            
               Το πρόγραμμα PSPP συνιστά αναλογικό μέτρο περιορισμού των κινδύνων όσον αφορά τις προοπτικές για τις εξελίξεις στις τιμές, καθώς θα χαλαρώσει περαιτέρω τις νομισματικές και χρηματοδοτικές συνθήκες, μεταξύ άλλων και στο πλαίσιο του δανεισμού των μη χρηματοοικονομικών εταιρειών και των νοικοκυριών της ζώνης του ευρώ, στηρίζοντας έτσι τη συνολική κατανάλωση και την επενδυτική δαπάνη στη ζώνη του ευρώ, συμβάλλοντας, εντέλει, στην επάνοδο των ρυθμών πληθωρισμού σε επίπεδα κάτω, αλλά πλησίον του 2 % μεσοπρόθεσμα. Σε ένα περιβάλλον στο οποίο τα βασικά επιτόκια της ΕΚΤ βρίσκονται στο κατώτερο όριό τους και τα προγράμματα αγοράς κατ' εξοχήν στοιχείων ενεργητικού του ιδιωτικού τομέα κρίνεται ότι επιτρέπουν την αντιμετώπιση των κρατούντων καθοδικών κινδύνων όσον αφορά τη σταθερότητα των τιμών σε μετρήσιμη, πλην όμως ανεπαρκή βάση, είναι απαραίτητο να προστεθεί στα μέτρα νομισματικής πολιτικής του Ευρωσυστήματος το πρόγραμμα PSPP, χαρακτηριστικό γνώρισμα του οποίου είναι οι αυξημένες δυνατότητες μετάδοσης στην πραγματική οικονομία. Επιδρώντας στα χαρτοφυλάκια εξισορροπητικά, ο εκτενής όγκος αγορών βάσει του προγράμματος PSPP θα συμβάλει στην επίτευξη του υποκείμενου στόχου νομισματικής πολιτικής, ο οποίος έγκειται στην παρακίνηση των ενδιάμεσων χρηματοπιστωτικών οργανισμών να αυξήσουν τη χορήγηση ρευστότητας προς τη διατραπεζική αγορά και πιστώσεων προς την οικονομία της ζώνης του ευρώ.
            
         
               (5)
            
            
               Το πρόγραμμα PSPP περιέχει μια σειρά από δικλίδες που σκοπό έχουν να διασφαλίσουν ότι οι αγορές που πρόκειται να πραγματοποιηθούν βάσει αυτού θα είναι ανάλογες προς τους στόχους του, ότι οι συναφείς χρηματοοικονομικοί κίνδυνοι έχουν ληφθεί δεόντως υπόψη στο σχεδιασμό του και ότι αυτοί θα περιορίζονται μέσω της διαχείρισης κινδύνων. Προκειμένου να καταστεί δυνατή η ομαλή λειτουργία των αγορών με αντικείμενο αποδεκτά εμπορεύσιμα χρεόγραφα και να αποφευχθούν τυχόν προσκόμματα στις συντεταγμένες αναδιαρθρώσεις χρέους, η αγορά τέτοιων χρεογράφων από τις κεντρικές τράπεζες του Ευρωσυστήματος θα υπόκειται σε όρια.
            
         
               (6)
            
            
               Το πρόγραμμα PSPP συνάδει πλήρως με τις υποχρεώσεις των κεντρικών τραπεζών του Ευρωσυστήματος βάσει των Συνθηκών, περιλαμβανομένης της απαγόρευσης της νομισματικής χρηματοδότησης, και δεν εμποδίζει τη λειτουργία του Ευρωσυστήματος σύμφωνα με την αρχή της οικονομίας της ανοιχτής αγοράς με ελεύθερο ανταγωνισμό.
            
         
               (7)
            
            
               Από άποψη μεγεθών, η ρευστότητα που πρόκειται να παρασχεθεί στην αγορά μέσω των συνδυασμένων μηνιαίων αγορών βάσει των προγραμμάτων PSPP, ABSPP και CBPP3 θα ανέλθει σε 60 δισεκατ. ευρώ. Εν προκειμένω επιδιώκεται η πραγματοποίηση αγορών μέχρι το τέλος του Σεπτεμβρίου 2016 ενώ αυτές, σε κάθε περίπτωση, θα πραγματοποιούνται έως ότου το διοικητικό συμβούλιο παρατηρήσει στην πορεία του πληθωρισμού διατηρήσιμη διόρθωση συνεπή προς τον στόχο της επίτευξης ρυθμών πληθωρισμού κάτω, αλλά πλησίον του 2 % μεσοπρόθεσμα.
            
         
               (8)
            
            
               Προς διασφάλιση της αποτελεσματικότητας του προγράμματος PSPP το Ευρωσύστημα διευκρινίζει με την παρούσα ότι αποδέχεται την ίδια μεταχείριση (pari passu) με τους ιδιώτες επενδυτές όσον αφορά τα εμπορεύσιμα χρεόγραφα που το ίδιο μπορεί να αγοράζει βάσει του προγράμματος PSPP, σύμφωνα με τους όρους αυτών.
            
         
               (9)
            
            
               Οι αγορές αποδεκτών εμπορεύσιμων χρεογράφων από το Ευρωσύστημα βάσει του προγράμματος PSPP θα πρέπει να πραγματοποιούνται σε αποκεντρωμένη βάση, λαμβανομένων δεόντως υπόψη των παραγόντων διαμόρφωσης των τιμών και λειτουργίας της αγοράς, και να συντονίζονται από την ΕΚΤ, διασφαλίζοντας έτσι τον ενιαίο χαρακτήρα της νομισματικής πολιτικής του Ευρωσυστήματος,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Θέσπιση και πεδίο εφαρμογής του προγράμματος PSPP
   Με την παρούσα απόφαση το Ευρωσύστημα θεσπίζει το πρόγραμμα PSPP, βάσει του οποίου οι κεντρικές του τράπεζες, υπό συγκεκριμένες προϋποθέσεις, αγοράζουν στις δευτερογενείς αγορές από επιλέξιμους αντισυμβαλλόμενους, κατά την έννοια του άρθρου 7, επιλέξιμα εμπορεύσιμα χρεόγραφα κατά την έννοια του άρθρου 3.
   Άρθρο 2
   Ορισμοί
   Για τους σκοπούς της παρούσας απόφασης ισχύουν οι ακόλουθοι ορισμοί:
   (1)   «Ευρωσύστημα»: η ΕΚΤ και οι εθνικές κεντρικές τράπεζες των κρατών μελών με νόμισμα το ευρώ (εφεξής οι «ΕθνΚΤ»)·
   (2)   «αναγνωρισμένος φορέας»: οντότητα την οποία το Ευρωσύστημα ταξινομεί ως τέτοια για τους σκοπούς του προγράμματος PSPP·
   (3)   «διεθνής οργανισμός»: οντότητα κατά την έννοια του άρθρου 118 του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (1), την οποία το Ευρωσύστημα ταξινομεί ως τέτοια για τους σκοπούς του προγράμματος PSPP·
   (4)   «πολυμερής τράπεζα ανάπτυξης»: οντότητα κατά την έννοια του άρθρου 117 παράγραφος 2 του κανονισμού (ΕΕ) αριθ. 575/2013, την οποία το Ευρωσύστημα ταξινομεί ως τέτοια για τους σκοπούς του προγράμματος PSPP·
   (5)   «θετική έκβαση της αξιολόγησης»: η χρονικά μεταγενέστερη των ακόλουθων αποφάσεων, οι οποίες σε κάθε περίπτωση νοούνται ως αναγκαίες για την επανέναρξη των αγορών βάσει του προγράμματος PSPP: απόφαση του συμβουλίου διευθυντών του Ευρωπαϊκού Μηχανισμού Σταθερότητας και, στην περίπτωση εφαρμογής προγράμματος χρηματοδοτικής συνδρομής συγχρηματοδοτούμενου από το Διεθνές Νομισματικό Ταμείο, απόφαση της εκτελεστικής επιτροπής του τελευταίου με την οποία εγκρίνεται η εκάστοτε επόμενη εκταμίευση βάσει του εν λόγω προγράμματος.
   Κατάλογοι με τις οντότητες των σημείων 2 έως 4 δημοσιεύονται στον δικτυακό τόπο της ΕΚΤ.
   Άρθρο 3
   Κριτήρια καταλληλότητας εμπορεύσιμων χρεογράφων
   1.   Με την επιφύλαξη των προϋποθέσεων του παρόντος άρθρου, εμπορεύσιμα χρεόγραφα σε ευρώ που εκδίδουν κεντρικές κυβερνήσεις κράτους μέλους με νόμισμα το ευρώ, αναγνωρισμένοι φορείς και διεθνείς οργανισμοί εγκατεστημένοι στη ζώνη του ευρώ και πολυμερείς τράπεζες ανάπτυξης εγκατεστημένες στη ζώνη του ευρώ, είναι επιλέξιμα για αγορά από τις κεντρικές τράπεζες του Ευρωσυστήματος βάσει του προγράμματος PSPP. Σε εξαιρετικές περιπτώσεις στις οποίες το σκοπούμενο ποσό αγοράς δεν μπορεί να καλυφθεί, με απόφασή του το διοικητικό συμβούλιο μπορεί να αγοράζει εμπορεύσιμα χρεόγραφα που εκδίδουν λοιπές οντότητες εγκατεστημένες στη ζώνη του ευρώ, σύμφωνα με τους όρους της παραγράφου 4.
   2.   Για να είναι επιλέξιμα για αγορά βάσει του προγράμματος PSPP, τα εμπορεύσιμα χρεόγραφα πρέπει να πληρούν τα κριτήρια καταλληλότητας που ισχύουν για τα εμπορεύσιμα περιουσιακά στοιχεία για σκοπούς πιστοδοτικών πράξεων του Ευρωσυστήματος σύμφωνα με το παράρτημα I της κατευθυντήριας γραμμής ΕΚΤ/2011/14 (2), υπό τις ακόλουθες προϋποθέσεις:
   
               α)
            
            
               ο εκδότης ή ο εγγυητής τους πρέπει να διαθέτει πιστοληπτική αξιολόγηση που να αντιστοιχεί τουλάχιστον στη βαθμίδα 3 της εναρμονισμένης κλίμακας πιστοληπτικής διαβάθμισης του Ευρωσυστήματος και να αποτυπώνεται σε μία τουλάχιστον δημόσια πιστοληπτική διαβάθμιση προερχόμενη από οργανισμό αξιολόγησης της πιστοληπτικής ικανότητας (external credit assessment institutions — ECAI) αποδεκτό από το πλαίσιο αξιολόγησης της πιστοληπτικής ικανότητας του Ευρωσυστήματος·
            
         
               β)
            
            
               εάν υπάρχουν περισσότερες αξιολογήσεις ECAI για τον εκδότη ή τον εγγυητή, εφαρμόζεται ο κανόνας της καλύτερης αξιολόγησης, δηλαδή λαμβάνεται υπόψη η καλύτερη των αξιολογήσεων ECAI για τον εκδότη ή τον εγγυητή. Εάν διαπιστώνεται ότι πληρούνται οι απαιτήσεις πιστοληπτικής διαβάθμισης βάσει αξιολόγησης ECAI για τον εγγυητή, η εγγύηση πρέπει να πληροί τα χαρακτηριστικά της αποδεκτής εγγύησης κατά τα οριζόμενα στην ενότητα 6.3.2 στοιχείο γ) σημεία i) έως iv) του παραρτήματος I της κατευθυντήριας γραμμής ΕΚΤ/2011/14·
            
         
               γ)
            
            
               εάν η πιστοληπτική αξιολόγηση αποδεκτού ECAI για τον εκδότη ή τον εγγυητή δεν αντιστοιχεί τουλάχιστον στη βαθμίδα 3 της εναρμονισμένης κλίμακας πιστοληπτικής διαβάθμισης του Ευρωσυστήματος, τα εμπορεύσιμα χρεόγραφα είναι επιλέξιμα μόνο εάν τα εκδίδουν ή τα εγγυώνται πλήρως κεντρικές κυβερνήσεις κρατών μελών της ζώνης του ευρώ επί των οποίων εφαρμόζεται πρόγραμμα χρηματοοικονομικής συνδρομής και η εφαρμογή των ελάχιστων ορίων πιστοληπτικής διαβάθμισης του Ευρωσυστήματος αναστέλλεται με απόφαση του διοικητικού συμβουλίου κατά το άρθρο 8 της κατευθυντήριας γραμμής ΕΚΤ/2014/31 (3)·
            
         
               δ)
            
            
               σε περίπτωση που εκκρεμεί αξιολόγηση προγράμματος χρηματοοικονομικής συνδρομής, η καταλληλότητα των εν λόγω χρεογράφων για αγορές βάσει του προγράμματος PSPP αναστέλλεται και αποκαθίσταται μόνο σε περίπτωση θετικής έκβασης της αξιολόγησης.
            
         3.   Για να είναι επιλέξιμα για αγορά στο πλαίσιο του PSPP, τα οριζόμενα στις παραγράφους 1 έως 2 χρεόγραφα πρέπει, κατά το χρόνο της αγοράς τους από την οικεία κεντρική τράπεζα του Ευρωσυστήματος, να έχουν ελάχιστη εναπομένουσα διάρκεια δύο ετών και μέγιστη εναπομένουσα διάρκεια τριάντα ετών. Εμπορεύσιμα χρεόγραφα με εναπομένουσα διάρκεια τριάντα ετών και 364 ημερών είναι επίσης επιλέξιμα για αγορά στο πλαίσιο του PSPP, προκειμένου να διευκολύνεται η ομαλή εφαρμογή του. Εάν δεν μπορούν να καλυφθούν τα σκοπούμενα ποσά αγορών εμπορεύσιμων χρεογράφων έκδοσης κεντρικών κυβερνήσεων και αναγνωρισμένων φορέων, οι εθνικές κεντρικές τράπεζες πραγματοποιούν και αγορές υποκατάστατων εμπορεύσιμων χρεογράφων έκδοσης διεθνών οργανισμών και πολυμερών τραπεζών ανάπτυξης.
   4.   Σε εξαιρετικές περιπτώσεις όπου το σκοπούμενο ποσό αγορών εμπορεύσιμων χρεογράφων που εκδίδουν κεντρικές κυβερνήσεις και εγκατεστημένοι στην επικράτειά τους αναγνωρισμένοι φορείς δεν μπορεί να καλυφθεί, οι κεντρικές τράπεζες του Ευρωσυστήματος μπορούν να προτείνουν στο διοικητικό συμβούλιο δημόσιες μη χρηματοοικονομικές εταιρείες εγκατεστημένες στην επικράτειά τους ως εκδότες υποκατάστατων εμπορεύσιμων χρεογράφων αποδεκτών για αγορά. Η προτεινόμενη δημόσια μη χρηματοοικονομική εταιρεία πρέπει να πληροί τουλάχιστον αμφότερα τα ακόλουθα κριτήρια:
   
               —
            
            
               να είναι «μη χρηματοοικονομική εταιρεία», όπως αυτή ορίζεται στον κανονισμό (ΕΕ) αριθ. 549/2013 του Ευρωπαϊκού Κοινοβουλίου και του Συμβουλίου (4)·
            
         
               —
            
            
               να είναι οντότητα του «δημόσιου τομέα», δηλαδή οντότητα κατά την έννοια του άρθρου 3 του κανονισμού (ΕΚ) αριθ. 3603/93 (5).
            
         Κατόπιν έγκρισης του διοικητικού συμβουλίου, εμπορεύσιμα χρεόγραφα σε ευρώ που εκδίδονται από τις εν λόγω μη χρηματοοικονομικές εταιρείες της ζώνης του ευρώ και πληρούν i) τα κριτήρια καταλληλότητας των εμπορεύσιμων περιουσιακών στοιχείων ενόψει της χρήσης τους ως ασφαλειών για τις πιστοδοτικές πράξεις του Ευρωσυστήματος, σύμφωνα με την ενότητα 6.2.1 του παραρτήματος I της κατευθυντήριας γραμμής ΕΚΤ/2011/14 και ii) τις προϋποθέσεις των παραγράφων 2 και 3, καθίστανται επιλέξιμα, ως υποκατάστατα, για αγορές βάσει του προγράμματος PSPP.
   5.   Κατ' αρχήν επιτρέπονται οι αγορές, στην ονομαστική τους αξία, εμπορεύσιμων χρεογράφων με αρνητική απόδοση στη λήξη (ή με απόδοση «yield to worst»), εφόσον αυτή είναι μεγαλύτερη από το επιτόκιο της διευκόλυνσης αποδοχής καταθέσεων.
   Άρθρο 4
   Περιορισμοί στην εκτέλεση των αγορών
   1.   Για να καταστεί δυνατή η διαμόρφωση της τιμής αγοράς για τους αποδεκτούς τίτλους, καθ' όλη τη διάρκεια περιόδου οριζόμενης από το διοικητικό συμβούλιο δεν επιτρέπονται αγορές νέων εκδόσεων τίτλων ή τίτλων προσφερόμενων σε διαρκή βάση, ούτε και αγορές εμπορεύσιμων χρεογράφων με εναπομένουσα διάρκεια που λήγει λίγο πριν ή μετά τη λήξη της διάρκειας των εμπορεύσιμων χρεογράφων που πρόκειται να εκδοθούν («περίοδος black-out»). Στην περίπτωση κοινοπρακτικών εκδόσεων πρέπει να καταβάλλεται η μέγιστη δυνατή προσπάθεια για την τήρηση της εν λόγω περιόδου πριν από την έκδοση.
   2.   Προκειμένου για χρεόγραφα έκδοσης ή πλήρους εγγύησης κεντρικών κυβερνήσεων κρατών μελών της ζώνης του ευρώ επί των οποίων εφαρμόζεται πρόγραμμα χρηματοδοτικής συνδρομής, η περίοδος αγορών βάσει του προγράμματος PSPP κατόπιν θετικής έκβασης της σχετικής αξιολόγησης θα πρέπει, κατά κανόνα, να περιορίζεται σε δύο μήνες, εκτός εάν συντρέχουν εξαιρετικές περιστάσεις που δικαιολογούν την αναστολή των αγορών ενωρίτερα ή τη συνέχισή τους μετά τη λήξη της εν λόγω περιόδου και μέχρι την έναρξη της επόμενης αξιολόγησης.
   Άρθρο 5
   Όρια αγορών
   1.   Με την επιφύλαξη του άρθρου 3, στα εμπορεύσιμα χρεόγραφα που πληρούν τα κριτήρια του άρθρου 3 εφαρμόζεται, βάσει του προγράμματος PSPP, όριο εκφραζόμενο ως ποσοστό επί της έκδοσης ανά διεθνή αριθμό αναγνώρισης χρεογράφων (ISIN), κατόπιν ενοποίησης των διαθεσίμων σε όλα τα χαρτοφυλάκια των κεντρικών τραπεζών του Ευρωσυστήματος. Αρχικά, και δη για το πρώτο εξάμηνο των αγορών, το όριο θα είναι 25 %, ενώ στη συνέχεια θα επανεξετάζεται από το διοικητικό συμβούλιο.
   2.   Στην περίπτωση των χρεογράφων του άρθρου 3 παράγραφος 2 στοιχείο γ) θα εφαρμόζεται διαφορετικό όριο.
   3.   Βάσει του προγράμματος PSPP, σε όλα τα επιλέξιμα εμπορεύσιμα χρεόγραφα και σε σχέση με τις διάρκειες του άρθρου 3 εφαρμόζεται συνολικό όριο 33 % επί των ανεξόφλητων τίτλων ορισμένου εκδότη, κατόπιν ενοποίησης των διαθεσίμων σε όλα τα χαρτοφυλάκια των κεντρικών τραπεζών του Ευρωσυστήματος.
   Άρθρο 6
   Κατανομή χαρτοφυλακίων
   1.   Ποσοστό 12 % επί της συνολικής αξίας των αγορών εμπορεύσιμων χρεογράφων που είναι επιλέξιμα βάσει του προγράμματος PSPP πρέπει να αφορά τίτλους έκδοσης επιλέξιμων διεθνών οργανισμών και πολυμερών τραπεζών ανάπτυξης και 88 % τίτλους έκδοσης επιλέξιμων κεντρικών κυβερνήσεων και αναγνωρισμένων φορέων. Η εν λόγω κατανομή υπόκειται σε επανεξέταση από το διοικητικό συμβούλιο. Μόνο ΕθνΚΤ πραγματοποιούν αγορές χρεογράφων που εκδίδονται από επιλέξιμους διεθνείς οργανισμούς και πολυμερείς τράπεζες ανάπτυξης.
   2.   Το μερίδιο των ΕθνΚΤ επί της συνολικής αγοραίας αξίας των αγορών εμπορεύσιμων χρεογράφων που είναι επιλέξιμα βάσει του προγράμματος PSPP είναι 92 %, ενώ το υπόλοιπο 8 % αγοράζεται από την ΕΚΤ. Η κατανομή των αγορών μεταξύ χωρών πραγματοποιείται με βάση την κλείδα κατανομής για την εγγραφή στο κεφάλαιο της ΕΚΤ κατά το άρθρο 29 του καταστατικού του ΕΣΚΤ.
   3.   Οι κεντρικές τράπεζες του Ευρωσυστήματος εφαρμόζουν σύστημα εξειδίκευσης της κατανομής των εμπορεύσιμων χρεογράφων που είναι επιλέξιμα για αγορά βάσει του προγράμματος PSPP. Το διοικητικό συμβούλιο επιτρέπει κατά περίπτωση παρεκκλίσεις από το σύστημα εξειδίκευσης σε περίπτωση που αντικειμενικοί παράγοντες δυσχεραίνουν την εφαρμογή του ή άλλως καθιστούν τις εν λόγω παρεκκλίσεις ενδεδειγμένες χάριν επίτευξης των γενικότερων στόχων νομισματικής πολιτικής του προγράμματος PSPP. Συγκεκριμένα, κάθε ΕθνΚΤ αγοράζει αποδεκτούς τίτλους εκδοτών της επικράτειάς της. Όλες οι ΕθνΚΤ μπορούν να αγοράζουν χρεόγραφα που εκδίδουν επιλέξιμοι διεθνείς οργανισμοί και πολυμερείς τράπεζες ανάπτυξης. Η ΕΚΤ αγοράζει τίτλους που εκδίδουν κεντρικές κυβερνήσεις και αναγνωρισμένοι φορείς οποιασδήποτε επικράτειας.
   Άρθρο 7
   Αποδεκτοί αντισυμβαλλόμενοι
   Αποδεκτοί αντισυμβαλλόμενοι για το πρόγραμμα PSPP είναι οι ακόλουθοι:
   
               α)
            
            
               οντότητες που πληρούν τα κριτήρια καταλληλότητας αναφορικά με τη συμμετοχή τους σε πράξεις νομισματικής πολικής του Ευρωσυστήματος σύμφωνα με την ενότητα 2.1 του παραρτήματος I της κατευθυντήριας γραμμής ΕΚΤ/2011/14· και
            
         
               β)
            
            
               οποιοιδήποτε άλλοι αντισυμβαλλόμενοι χρησιμοποιούνται από κεντρικές τράπεζες του Ευρωσυστήματος για την επένδυση των χαρτοφυλακίων επενδύσεών τους σε ευρώ.
            
         Άρθρο 8
   Διαφάνεια
   1.   Το Ευρωσύστημα δημοσιεύει σε εβδομαδιαία βάση τη συνολική λογιστική αξία των τίτλων που διακρατούνται βάσει του προγράμματος PSPP ως μέρος των σημειώσεων που συνοδεύουν την ενοποιημένη εβδομαδιαία λογιστική του κατάσταση.
   2.   Το Ευρωσύστημα δημοσιεύει σε μηνιαία βάση τη σταθμισμένη μέση εναπομένουσα διάρκεια των διαθεσίμων του βάσει του προγράμματος PSPP, κατά κατοικία εκδότη, διακρίνοντας τους διεθνείς οργανισμούς και τις πολυμερείς τράπεζες ανάπτυξης από άλλους εκδότες.
   3.   Η λογιστική αξία των τίτλων που διακρατούνται βάσει του προγράμματος PSPP δημοσιεύεται στον δικτυακό τόπο της ΕΚΤ σε εβδομαδιαία βάση, υπό την ενότητα που αφορά τις πράξεις ανοικτής αγοράς.
   Άρθρο 9
   Δανεισμός τίτλων
   Το Ευρωσύστημα διαθέτει τους τίτλους που αγοράζονται βάσει του προγράμματος PSPP για δανεισμό, περιλαμβανομένων των συμφωνιών επαναγοράς, με σκοπό τη διασφάλιση της αποτελεσματικότητας του προγράμματος PSPP.
   Άρθρο 10
   Τελική διάταξη
   Η παρούσα απόφαση αρχίζει να ισχύει την επομένη της δημοσίευσής της στον δικτυακό τόπο της ΕΚΤ. Εφαρμόζεται από την 9η Μαρτίου 2015.
   
      Λευκωσία, 4 Μαρτίου 2015.
      
         
            Ο Πρόεδρος της ΕΚΤ
         
         Mario DRAGHI
      
   
   
      (1)  Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1).
   
      (2)  Κατευθυντήρια γραμμή ΕΚΤ/2011/14, της 20ής Σεπτεμβρίου 2011, σχετικά με τα μέσα και τις διαδικασίες νομισματικής πολιτικής του Ευρωσυστήματος (ΕΕ L 331 της 14.12.2011, σ. 1).
   
      (3)  Κατευθυντήρια γραμμή ΕΚΤ/2014/31, της 9ης Ιουλίου 2014, σχετικά με συμπληρωματικά προσωρινά μέτρα όσον αφορά τις πράξεις αναχρηματοδότησης του Ευρωσυστήματος και την καταλληλότητα των ασφαλειών και σχετικά με την τροποποίηση της κατευθυντήριας γραμμής ΕΚΤ/2007/9 (ΕΕ L 240 της 13.8.2014, σ. 28).
   
      (4)  Κανονισμός (ΕΕ) αριθ. 549/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για το ευρωπαϊκό σύστημα εθνικών και περιφερειακών λογαριασμών της Ευρωπαϊκής Ένωσης (ΕΕ L 174 της 26.6.2013, σ. 1).
   
      (5)  Κανονισμός (ΕΚ) αριθ. 3603/93 του Συμβουλίου, της 13ης Δεκεμβρίου 1993, για τον προσδιορισμό των εννοιών που είναι αναγκαίες για την εφαρμογή των απαγορεύσεων που αναφέρονται στο άρθρο 104 και στο άρθρο 104 Β, παράγραφος 1, της συνθήκης (ΕΕ L 332 της 31.12.1993, σ. 1).